Ustavni sud Crne Gore, u Prvom vijeću za meritorno odlučivanje o ustavnim žalbama, u sastavu: Snežana Armenko, predsjednica Vijeća i sudije Faruk Resulbegović i Momirka Tešić, članovi Vijeća, na osnovu odredaba člana 149 stav 1 tačka 3 Ustava Crne Gore i člana 48 tačka 10 Zakona o Ustavnom sudu Crne Gore („Službeni list Crne Gore”, br. 11/15), na sjednici Vijeća od 16. juna 2025. godine, donio je 

O D L U K U

ODBIJA SE ustavna žalba.

O b r a z l o ž e nj e

I  POSTUPAK PRED USTAVNIM SUDOM CRNE GORE

1. D. O., iz B., koga zastupa J. T., advokat iz B., podnio je blagovremenu i dozvoljenu ustavnu žalbu protiv rješenja Osnovnog suda u Kotoru, Ip. br. 298/22, od 14. juna 2022. godine, I. br. 168/22, od 12. aprila 2022. godine i I. br. 168/22, od 1. marta 2022. godine, zbog povrede prava iz odredaba čl. 19, 20, 32, 72 i 74 Ustava Crne Gore, čl. 6, 8 i 13 Evropske konvencije za zaštitu ljudskih prava i osnovnih sloboda i člana 9 Konvencije o pravima djeteta.

2. U ustavnoj žalbi je, u suštini, navedeno: da je izvršni dužnik onemogućila viđanje podnosioca ustavne žalbe sa sinom od 11. februara 2022. godine do 4. marta 2022. godine; da je sud poklonio vjeru dužniku bez ijednog dokaza o bolesti i logičnog rezonovanja, a ne povjeriocu koji je priložio sve materijalne dokaze, iz kojih jasno proizilazi da povjerilac nije vidio dijete po presudi od 11. februara do 13. februara 2022. godine, i od 25. do 27. februara 2022. godine; da je sud zasnovao sudsku odluku na kazivanju dužnika, a ne na dokazima, što je protivzakonito i na koji način je povrijeđeno pravo djeteta da nesmatano održava lične odnose sa roditeljem sa kojim ne živi; da su u konkretnom predmetu povrijeđeni zabrana arbitrarnog postupanja i pravo na pravnu sigurnost, aspekti prava na pravično suđenje; da izvršni dužnik zloupotrebljava svoje roditeljsko pravo ne dozvoljavajući redovan kontakt oca i sina, što nažalost vrlo traumatično i stresno djeluje za malodobno dijete, koje je vezano za oca, dok se takvo ponašanje dužnika podržava i bez ikakvih dokaza donosi rješenje kojim se kažnjava povjerilac, ovdje podnosilac ustavne žalbe, koji je kao savjestan roditelj zatražio od suda da dužnik postupa po presudi. U konačnom je predloženo da se usvoji ustavna žalba, ukine osporeno rješenje i predmet vrati Osnovnom sudu u Kotoru na ponovno odlučivanje.

	3. U postupku pokrenutim ustavnom žalbom, na osnovu odredaba člana 149 stav 1 tačka 3 Ustava i čl. 68 i 75 Zakona o Ustavnom sudu, Ustavni sud, u granicama zahtjeva istaknutim u ustavnoj žalbi, utvrđuje da li je u postupku odlučivanja o pravima i obavezama podnosiocu ustavne žalbe povrijeđeno ustavno pravo. Za Ustavni sud relevantne su samo one činjenice od čijeg postojanja zavisi ocjena o povredi ustavnog prava.

	II  ČINJENICE I OKOLNOSTI SLUČAJA
	
	4. Uvidom u osporeno rješenje i drugu dostavljenu dokumentaciju, Ustavni sud je utvrdio sljedeće činjenice i okolnosti od značaja za odlučivanje u ovom ustavnosudskom predmetu.

	- U izvršnom postupku, koji je prethodio ustavnosudskom, podnosilac ustavne žalbe je izvršni povjerilac koji je predlogom tražio da sud dozvoli izvršenje protiv izvršnog dužnika radi predaje djeteta.

	- Rješenjem Osnovnog suda u Kotoru, I. br. 168/2022, od 1. marta 2022. godine, odlučeno je:
	„Na osnovu izvršne isprave – pravosnažne i izvršne presude Osnovnog suda u Kotoru P 1049/20 od 02.08.2021. godine, na predlog izvršnog povjerioca, ODREĐUJE SE IZVRŠENJE protiv izvršnog dužnika pa se istom nalaže da u roku od 3 dana od dana dostavljanja ovog rješenja malodobnog R.R. rođenog 18.02.2017. godine, preda izvršnom povjeriocu na način predviđen presudom P 1049/20.
	Ako izvršni dužnik ne postupi po stavu prvom ovog rješenja izriče mu se novčana kazna u iznosu od 500,00 eura koju će sud sprovesti po službenoj dužnosti, pod prijetnjom donošenja novog rješenja o izvršenju i izricanja uvećane novčane kazne.“
	- U obrazloženju rješenja, u suštini, navedeno je: 
	„(....) Ocjenjujući osnovanost predloga za izvršenje sud nalazi da je isti osnovan, a budući da izvršni dužnik shodno navodima izvršnog povjerioca odbija da preda dijete roditelju u skladu sa presudom ovog suda P 1049/20 od 02.08.2021. godine, iz koje proizilazi osnovanost predloga za izvršenje, koja ima svojstvo izvršne isprave u smislu čl. 18 tačke 1 i čl. 19 st. 1 i čl. 20 st. 1 ZIO-a i koja je podobna za izvršenje u smislu čl. 22 st. 1 istog zakona. 
	Po eventualnom prigovoru na ovo rješenje izvršni dužnik može dokazivati da je dijete predao izvršnom dužniku, usled čega ne bi nastupile posledice izrečene novčane kazne ovim rješenjem.“

	- Rješenjem Osnovnog suda u Kotoru, I. br. 168/2022, od 12. aprila 2022. godine, usvojen je prigovor izvršnog dužnika, te ukinuto rešenje I. br. 168/22, od 1. marta 2022. godine i obavezan izvršni povjerilac da izvršnom dužniku nadoknadi troškove postupka.
	U obrazloženju rješenja, u suštini, navedeno je: 
	“... iz spisa predmeta je utvrđeno da je povjerilac dao saglasnost da malodobni R. Može putovati sa svojom babom, majkom izvršnog dužnika u periodu od 29.01.2022. godine do 10.02.2022. godine, a takođe  je nesporno utvrđeno da je ostvario kontakt 26. i 27.01.2022. godine po dogovoru sa dužnikom umjesto 28. 02.2022. godine.
	Po ubjeđenju ovog suda za dan 11.02.2022. godine malodobni R. nije predat ocu zbog bolesti, a od dana prijema rješenja o izvršenju dužnik uredno postupa.(...)”

	-Rješenjem Osnovnog suda u Kotoru, Ip. br. 298/22, od 14. juna 2022. godine, odbijen je prigovor predlagača D.O., i potvrđeno rješenje Osnovnog suda u Kotoru I. br. 168/22, od 12. aprila 2022. godine.
	- U obrazloženju rješenja, u suštini, navedeno je: 
	“(...) Ispitujući pobijano rješenje u smislu čl. 14 Zakona o izvršenju i obezbjeđenju ("Sl. list CG" br.36/2011 od 27.07.2011.g., stupio na snagu 26.09.2011.g.) i čl. 396 u vezi čl. 379 ZPP-a, vijeće je našlo da je prigovor predlagača obezbjeđenja neosnovan. 
	Iz spisa predmeta se utvrđuje da izvršni povjerilac preko punomoćnika ustao sa prijedlogom za izvršenje predajom djeteta u kom je u bitnom naveo da izv.dužnik nije omogućila izv. povjeriocu održavanje kontakta sa mal.djetetom-sinom u periodu od 28.01. do 30.01.2022. godine i od 11.02. do 13.02.2022. godine, po kom prijedlogu je sud prvobitno donio rješenje I. 168/22 od 01.03.2022. godine kojim je usvojio prijedlog, na koje je prigovor izjavila izvršni dužnik preko punomoćnika, uz dostavljanje i pisanih dokaza, koji su uručeni povjeriocu preko punomoćnika dana 30.03.2022. godine, a na koji je izjavio odgovor na prigovor uz dostavljanje priloga viber korespondencije u periodu od 11.02.-13.02.2022. godine, sa fotografijama od 13.02.2022. godine i maila upućenog CZSR PJ Budva od 14.02.2022. godine. Sa tih razloga je sud zakazao raspravu i istu održao dana 12.04.2022. godine i u dokaznom postupku izveo dostavljene dokaze, te donio naprijed navedenu osporenu odluku.
	Prvostepeni sud je istu zasnovao na zaključku da su se stranke sporazumjele o izmeni termina kontakta koji je po prijelogu bio sporan 28.01.-30.01.2022. godine a što je utvrdio iz iskaza stranaka i izjave u Ov. 395/22 iz utvrđuje da istu sačinili ovdje izv. povjerilac i izv. dužnik u kojoj su dali saglasnost da malodobni sin stranaka Relja može da putuje sa svojom babom u Srbiju u period od 29.01.2022. godine do 10.02.2022. godine; a za drugi sporni period  kada je trebalo ostvariti kontakt 11.02 13.02.2022. godine izv. dužnik je izjavila da je mld. R., kao jedno od dvoje zajedničke malodobne djece stranaka zbog čijeg neodržavanja kontakta po izvršnoj odluci sa drugim roditeljem - ocem ovdje izv. povjeriocem je podnijet prijedlog za izvršenje je u tom period bio bolestan, da nije tada išao ni u vrtić, te da nije sporno između stranaka da je kontakt naknadno uredno ostvaren 04.03.2022. godine, da mu tog dana nije onemogućila kontakt sa sinom već je isti bio spriječen zbog bolesti što se vidi i iz viber komunikacije, da je o tome obavijestila organ starateljstva, kao i da mu je tog dana omogućila kontakt sa drugim malodobnim djetetom, zajedničkom kćerkom, te da nema namjere onemogućavanja kontakta djece sa ocem. 
	Navedene razloge prihvata i ovo vijeće, te se izvršni povjerilac upućuje na razloge date u pobijanom rješenju. Valja ukazati da ne stoje navodi iz prigovora, budući da za prvi sporni period za koji je predloženo izvršenje predaje djeteta je sam izv. povjerilac dao saglasnost, kao i da sam izvršni povjerilac u prigovoru pored navoda da nije dokazano da je dijete u drugom periodu bilo bolesno, da je fotografisao majku i dijete da su izašli vani u šetnju dana 13.02.2022. godine da je i on mogao da brine o njemu za vrijeme bolesti, nadalje sam navodi da je dijete imalo dijareju i da je on kao otac mogao da brine o njemu usled dijareje jer to nije bolest već puka  prehlada koja ne zahtijeva posebnu njegu, čime potvrđuje da je dijete ipak imalo dijareju. Između ostalog i pod pretpostavkom da je dijete sa majkom izašlo iz kuće ne ukazuje da je bilo zdravo je onemogućeno održavanje ličnih odnosa djeteta sa ocem, niti u vezi da svim izvedenim dokazima, budući da se dokazi cijene pojedinačno i u međusobnoj vezi, iz kojih zbirno se da zaključiti da se kontakt ne opstruira, a povodom postavljenog zahtjeva, kod utvrđenja da je neosnovan predlog o nepoštovanju odluke za prvi period, to sama činjenica što je dijete 13.02.2022. godine zatečeno napolju sa majkom ne ukazuje na namjeru neizvršavanja i nepostupanja po izvršnoj ispravi za drugi sporni period. Priložena Viber prepiska ukazuje na komunikaciju stranaka u vezi održavanja odnosa djece sa drugim rodteljem sa kojim ne žive – sa ocem, kao i da ga na njegove interesovanje i pitanja u vezi sa sjecom odgovarajući na poruke se isti izvještava. Mimoilaženja stranaka nijesu od značaja, budući da je izvršnom ispravom jasno određen način i termin ostvarivanja kontakta, čije poštovanje i izvršenje su obavezne obje stranke u postupku. Na strankama je da održavaju međusobnu komunikaciju na zavidnom nivou a radi ostvarenja prava njihove zajedničke djece, a što je obaveza i dužnost oba roditelja, te da interese i prava svoje dvoje zajedničke djece stave ispred svojih interesa i međusobnih nesuglasica. Nema dokaza da izv. povjeriocu nije onemogućen kontakt, već da na njegove zahtjeve dobija obavještenja, u slučaju bolesti djece video kontakt, da mu se omogućava i neposredan kontakt po modelu određenom izvršnom ispravom, kao i da je prije i nakon puta sa mldb. sinom imao neposredan kontakt.(...)”

	III  RELEVANTNE USTAVNE I KONVENCIJSKE NORME

[bookmark: clan_40]	Ustav Crne Gore
Član 40
	Svako ima pravo na poštovanje privatnog i porodičnog života.

	Evropska konvencije za zaštitu ljudskih prava i osnovnih sloboda

Član 8
Svako ima pravo na poštovanje svog privatnog i porodičnog života, doma i prepiske. 
Javne vlasti neće se miješati u vršenje ovog prava sem ako to nije u skladu sa zakonom i neophodno u demokratskom društvu u interesu nacionalne bezbjednosti, javne bezbjednosti ili ekonomske dobrobiti zemlje, radi sprečavanja nereda ili kriminala, zaštite zdravlja ili morala, ili radi zaštite prava i sloboda drugih.

IV   MJERODAVNO PRAVO

	Zakon o izvršenju i obezbjeđenju („Službeni list Crne Gore", br. 36/11, 28/14, 20/15, 22/17 i 76/17)
Član 14 ﻿
	U postupku izvršenja i postupku obezbjeđenja shodno se primjenjuju odredbe zakona kojim se uređuje parnični postupak, ako ovim ili drugim zakonom nije drukčije propisano. 

Zakon o parničnom postupku ("Službeni list Republike Crne Gore", br. 22/04 i 76/06 i „Službeni list Crne Gore, broj 47/15, 51/2017 i 34/2019)

Član 379
Drugostepeni sud ispituje prvostepenu presudu u onom dijelu u kome se pobija žalbom, u granicama razloga navedenih u žalbi, pazeći po službenoj dužnosti na primjenu materijalnog prava i povrede odredaba parničnog postupka iz člana 367 stav 2 tač. 3, 7 i 12 ovog zakona.
Na prekoračenje tužbenog zahtjeva drugostepeni sud pazi samo na zahtjev stranke.

Član 396
U postupku po žalbi protiv rješenja shodno će se primjenjivati odredbe koje važe za žalbu protiv presude, osim odredaba o održavanju rasprave pred drugostepenim sudom.

V  OSNOVANOST USTAVNE ŽALBE

5. Podnosilac ustavne žalbe se žalio da su sudske vlasti propustile da pravilno utvrde činjenično stanje, te da su podržali ponašanje izvršnog dužnika, a njega onemogućili u redovnom kontaktu sa svojim sinom. Imajući u vidu  navedeno, Ustavni sud smatra da bi ustavnu žalbu podnosioca trebalo ispitati sa aspekta odredaba člana 40 Ustava Crne Gore i člana 8 Evropske konvencije.

VI PRAVO NA PRIVATNI I PORODIČNI ŽIVOT

 	Opšta načela

6. Evropski sud primjećuje da uzajamno uživanje roditelja i djeteta u međusobnom društvu čini osnovni element porodičnog života (vidjeti, između ostalog, K. i T. protiv Finske [GV], broj 25702/94, stav 151, ECLjP 2001-VII).

7. Osnovni cilj člana 8 Konvencije je zaštita pojedinca od proizvoljnih postupaka državnih organa. Pored toga, postoje pozitivne obaveze svojstvene efektivnom poštovanju porodičnog života (videti Manic protiv Litvanije, broj 46600/11, stav 100, 13. januar 2015. godine). U oba konteksta mora se voditi računa o pravičnoj ravnoteži između konkurentskih interesa pojedinca i zajednice u cjelini, i u oba konteksta država uživa određenu slobodu procjene (vidjeti Hokkanen protiv Finske, 23. septembra 1994. godine, stav 55, Serija A broj 299-A i V.P. protiv Rusije, br. 61362/12, stav 125, 23. oktobar 2014).

8. Međutim, kada se navedene mjere odnose na sporove između roditelja oko svoje djece, Sud ne može da zamijeni nadležne domaće organe u regulisanju pitanja koja se tiču kontakta, već, u skladu sa Konvencijom, može da preispita odluke koje su ti organi usvojili u realizaciji njihovog polja slobodne procjene (vidjeti, između ostalog, Wdowiak protiv Poljske, broj 28768/12, stav 61, 7. februar 2017.).

9. Međutim, obaveza nacionalnih organa da preduzmu mjere da olakšaju kontakt roditelja koji ne vrši roditeljsko pravo sa djecom nakon razvoda nije apsolutna (videti, mutatis mutandis, Hokkanen, citiran gore, stav 58). Moguće je da kontakt nije moguće odmah obezbijediti, te da je potrebno preduzeti pripremne mjere. Priroda i obim takve pripreme zavisi od okolnosti svakog slučaja, ali razumijevanje i saradnja svih zainteresovanih strana će uvijek biti važan sastojak. Iako nacionalni organi moraju učiniti sve da olakšaju takvu saradnju, svaka obaveza primjene prinude u ovoj oblasti mora biti ograničena jer se interesi, kao i prava i slobode svih zainteresovanih lica, moraju uzeti u obzir, a naročito najbolji interesi djeteta i njegovih ili njenih prava iz člana 8 Konvencije (vidjeti Veljkov protiv Srbije, broj 23087/07, stav 95, 19. april 2011. godine).

10. Kada kontakt sa roditeljem može da ugrozi te interese ili da ometa ova prava, nacionalni organi moraju da ostvare pravičnu ravnotežu između istih. Ono što je presudno jeste da li su nacionalni organi preduzeli sve neophodne korake kako bi olakšali kontakt koji se razumno može očekivati u posebnim okolnostima svakog slučaja (vidjeti Veljkov, citiran gore, stav 95).

11. U ovom predmetu, u razmatranju da li neizvršavanje određenog načina održavanja ličnih odnosa koje je odredio domaći sud predstavlja kršenje prava na porodični život podnosioca predstavke, Sud mora uspostaviti ravnotežu između različitih interesa, odnosno interesa djece, podnosioca predstavke i njihove majke, samog podnosioca predstavke i opšteg interesa za osiguranje poštovanja vladavine prava (vidjeti Wdowiak, citirano gore, stav 63). Nedostatak saradnje između roditelja koji su razdvojeni nije okolnost koja sama po sebi može osloboditi vlasti od svojih pozitivnih obaveza prema članu 8 Konvencije. Zapravo, navedeni član nalaže vlastima da preduzmu mjere koje bi pomirile suprotstavljene interese stranaka, imajući u vidu najvažnije interese djeteta (vidjeti Z. protiv Poljske, broj 34694/06, stav 75, 20. april 2010. godine, i G.B. protiv Litvanije, br. 36137/13, stav 93, 19. januar 2016. godine). Na kraju, najbolji interes djeteta mora biti najpre razmatran i može, zavisno od njihove prirode i ozbiljnosti, da preovlada nad interesima roditelja (vidjeti, između mnogih drugih organa, Płaza protiv Poljske, broj 18830/07, stav 71, 25. januar 2011. godine).

Primena opštih načela na konkretan slučaj

12. Ustavni sud smatra da je odnos između podnosioca ustavne žalbe i njegovog malodobnog sina predstavljao „porodični život“, u smislu člana 8 stav 1 Konvencije. To nije sporno.
13. S obzirom na gore navedena načela, u ovom slučaju je odlučujuće da li su sudske vlasti preduzele sve neophodne korake kako bi omogućile nesmetan kontakt oca, ovdje podnosioca ustavne žalbe, sa malodobnim sinom, na način predviđen presudom Osnovnog suda u Kotoru, P. br. 1049/20, od 2. avgusta 2021. godine.
 
14. Ustavni sud konstatuje da je podnosilac ustavnom žalbom problematizovao dva perioda opstruiranja njegovog kontakta sa malodobnim sinom. Podnosilac ustavne  žalbe je u tom pravcu podnio predlog Osnovnom sudu u Kotoru, tražeći da se odredi izvršenje protiv izvršnog dužnika (majke djeteta), te da se istoj naloži da u roku od 3 dana od dana dostavljanja rješenja, malodobnog sina, rođenog 18. februara 2017. godine, preda njemu, na način predviđen presudom Osnovnog suda u Kotoru, P. br. 1049/20. 
	
15. Izvršni sud je odlučujući u konkretnom slučaju, našao da su se stranke sporazumjele o izmjeni termina kontakta koji je po predlogu bio sporan, od 28. januara - 30. januara 2022. godine. Navedeno je Osnovni sud u Kotoru utvrdio iz iskaza stranaka i izjave Ov. br. 395/22, koju su sačinili izvršni povjerilac, ovdje podnosilac ustavne žalbe, i izvršni dužnik, u kojoj su dali saglasnost da malodobni sin stranaka R. može da putuje sa svojom babom u Srbiju u periodu od 29. januara 2022. godine do 10. februara 2022. godine. Što se tiče drugog spornog perioda, kada je trebalo ostvariti kontakt od 11. do 13. februara 2022. godine, izvršni sud je zaključak donio polazeći od izjave izvršnog dužnika – majke djeteta. Naime, izvršni dužnik je izjavila da je u tom periodu R. bio bolestan, da nije tada išao ni u vrtić, da nije sporno između stranaka da je kontakt naknadno uredno ostvaren 4. marta 2022. godine, da mu tog dana izvršni dužnik nije onemogućila kontakt sa sinom, već je isti bio spriječen zbog bolesti što se vidi i iz viber komunikacije, da je o tome obavijestila organ starateljstva, kao i da mu je tog dana omogućila kontakt sa drugim malodobnim djetetom, zajedničkom kćerkom, te da nema namjere onemogućavanja kontakta djece sa ocem. U konačnom, izvršni sud je zaključio da se iz izvedenih dokaza ne može zaključiti da se kontakt podnosioca ustavne žalbe sa sinom opstruira. 

16. Izvršni sud je dalje kostatovao da mimoilaženja stranaka nijesu od značaja, budući da je izvršnom ispravom jasno određen način i termin ostvarivanja kontakta, na čije poštovanje i izvršenje su obavezne obje stranke u postupku. Nadalje, konstatovao je da je na strankama da održavaju međusobnu komunikaciju na zavidnom nivou, a radi ostvarenja prava njihove zajedničke djece, a što je obaveza i dužnost oba roditelja, te da interese i prava svoje dvoje zajedničke djece stave ispred svojih interesa i međusobnih nesuglasica. Takođe, konstatovao je da nema dokaza da izvršnom povjeriocu, ovdje podnosiocu ustavne žalbe nije onemogućen kontakt sa sinom, već da na njegove zahtjeve dobija obavještenja, u slučaju bolesti djece video kontakt, da mu se omogućava i neposredan kontakt po modelu određenom izvršnom ispravom, kao i da je prije i nakon puta sa malodobnim sinom imao neposredan kontakt.

17. S obzirom na gore navedeno, Ustavni sud nalazi da je izvršni sud temeljno postupao u ovom slučaju, a da su dva sporna perioda neostvarivanja kontakta podnosioca sa sinom posljedica saglasnosti roditelja da njihov malodobni sin putuje sa svojom babom u Srbiju i bolest djeteta. U ovom slučaju, majka nije onemogućila kontakt oca sa sinom predviđen presudom Osnovnog suda u Kotoru, P. br. 1049/20, već je neostvarivanje kontakta u spornom periodu posljedica, kao što je navedeno, saglasnosti roditelja da njihov malodobni sin putuje sa babom (izjava Ov. br. 395/22), a potom i bolest djeteta, o čemu je obaviješten organ starateljstva, dok mu je u tom periodu omogućen kontakt sa drugim malodobnim djetetom, zajedničkom kćerkom. Dakle, navedeno ukazuje da majka nema namjeru onemogućavanja kontakta djece sa ocem, u prilog čemu stoji i činjenica da je kontakt oca sa sinom naknadno uredno ostvaren dana 4. marta 2022. godine. U ovom slučaju, ne postoji namjera majke da ne sarađuje, odnosno da onemogućava kontakt djece sa ocem, ovdje podnosiocem ustavne žalbe, na način da izvršni sud treba da preduzme mjere kako bi se u potpunosti ostvarila prava na odžavanje odnosa podnosioca ustavne žalbe sa malodobnim sinom (vidjeti, mutatis mutandis, Wdowiak, citirano gore, stav 71).

18. Prema ustaljenoj praksi Evropskog suda, obaveze države u vezi s članom 8 Konvencije nijesu obaveze rezultata, već sredstva (vidjeti Pascal protiv Rumunije, broj 805/09, st. 69, 17. april 2012. godine). 

19. Imajući u vidu navedeno, Ustavni sud zaključuje da je izvršni sud procijenio sve neophodne činjenice slučaja i zaključio da ne postoji namjera majke da ne sarađuje, odnosno da onemogućava kontakt djece sa ocem, ovdje podnosiocem ustavne žalbe.
 
	20. Stoga, sagledavajući postupak koji je prethodio ustavnosudskom postupku u cjelini, Ustavni sud smatra da osporenim rješenjem podnosiocu ustavne žalbe nije povrijeđeno pravo na poštovanje privatnog i porodičnog života, zajemčeno odredbama člana 40 Ustava i člana 8 Evropske konvencije.

	Na osnovu iznijetih razloga, odlučeno je kao u izreci.

U-III br. 729/22	   							 PREDSJEDNICA,
16. jun 2025. godine 							 Snežana Armenko,s.r.

